කරදියාන කසළ අංගනය අවට රැඳී සිටි වඳුරන් පිරිසක් එම ප්‍රදේශයේ සිදු කෙරුණු සංවර්ධන ව්‍යාපෘතියක් හේතුවෙන් දූපතකට කොටුව වීමේ පුවතක් වාර්තා වනවා.ඉඩම් ගොඩකිරීමේ හා සංවර්ධනය කිරීමේ මණ්ඩලය විසින් මොරටුවේ වේරැස් ගඟ ප්‍රදේශය ආශ්‍රිතව සිදු කළ සංවර්ධන ව්‍යාපෘතියක් සමග වේරැස් ගඟේ කුඩා දූපත් කිහිපයක් නිර්මාණය කෙරුණා.අපේ මේ කතාවට ප්‍රස්තුත වන වඳුරු රංචුව මින් එක් දූපතකට කොටු වෙනවා.රිලවුන් මෙන් පිහිනීමේ සමත්කම් නොදැක්වීම හේතුවෙන් මේ වන විට කුඩා බිම් කඩකට කොටුවූ මෙම වඳුරු රංචුවට දැඩි ආහාර හිඟයකට මුහුණ දීමට සිදු වී ඇති බවයි වාර්තා වන්නේ.කෙසේ හෝ මෙම හුදෙකලාවෙන් පළා ගිය වඳුරන් කිහිප දෙනෙකු කරදියාන කසළ අංගනය අවට ප්‍රදේශයට නැවත පැමිණෙන්න සමත් වුණත් ප්‍රදේශයේ වාසය කරන සුනඛයින් එක්ව මෙම වඳුරන්ට ප්‍රහාර එල්ල කර මරා දමා ඇති බවයි වාර්තා වන්නේ.කෙසේ වෙතත් පරිසර සංවිධාන පෙන්වා දෙන්නේ මෙම සත්ත්වයින් පිරිස තව ටික කලක් මෙම දූපතේ සිර වී සිටියහොත් බරපතළ ආහාර හිගයට මුහුණ දී ඔවුන් මිය යාහැකියි බවයි.එමෙන්ම පවතින තත්වය හමුවේ මෙම සතුන් කරදියාන අවට ප්‍රදේශයට මුදා හැරීමට නොහැකි තත්ත්වයක් ද උද්ගත වී ඇත්තේ ප්‍රදේශයේ වාසය කරන සුනඛයන්ගේ ප්‍රහාර හේතුවෙන්.පහත රට තෙත් කලාපීය උප විශේෂයකට අයත් මෙම කළු වඳුරු රංචුව බේරා ගැනීම සඳහා බලධාරීන් නිසි මැදිහත් වීමක් සිදු කළ යුතු බවටයි පරිසර සංවිධාන පෙන්වා දෙන්නේ.